Η συμβολή στη μελέτη της διαγνωστικής και προγνωστικής αξίας του laser doppler στο σύνδρομο της αρτηριακής υποκλοπής του άνω άκρου μετά από τη διενέργεια αρτηριοφλεβικής επικοινωνίας σε αιμοκαθαιρόμενους νεφροπαθείς ασθενείς
Authors: Ξηρομερίτης Κωνσταντίνος 
Published: January 2014

: Βασικό αντικείμενο της μελέτης είναι η έγκαιρη πρόγνωση ή και διαπίστωση ισχαιμίας του άνω άκρου, απότοκο της πραγματοποιηθείσας Α-Φ επικοινωνίας σε ασθενείς που πρόκειται να κάνουν αιμοκάθαρση και οφείλεται στο φαινόμενο της υποκλοπής.Η ισχαιμία αυτή που απειλεί τη βιωσημότητα του άκρου προκαλείται από την κλοπή σημαντικής ποσότητας αίματος προς τη φλέβα απορροής μιας Α-Φ επικοινωνίας σε κάθε καρδιακό κύκλο που φυσιολογικά θα κατευθυνόταν προς τους περιφερικούς ιστούς. Yλικό-Mέθοδος : Τό δείγμα λοιπόν των ασθενών που συμμετέχουν στην έρευνα και έχουν καταμετρηθεί αποτελείται από 50 άντρες και 31 γυναίκες (συνολικά 81 άτομα) ηλικίας 38-90 ετών στο χρονικό διάστημα από 10.01.2005 εως και 20.11.2006. Πραγματοποιείται μέτρηση της αιματικής ροής των τριχοειδών αγγείων του δέρματος της παλάμης στη μονάδα του χρόνου μέσω ειδικού ηλεκτροδίου μηχανήματος laser Doppler. Η αρχική μέτρηση γίνεται ακριβώς πριν τη διενέργεια της αρτηριοφλεβικής επικοινωνίας στη φυσιολογική θερμοκρασία του σώματος (35ο C) και μετά την πρόκληση τοπικής αγγειοδιαστολής με αύξηση της θερμοκρασίας του ηλεκτροδίου στους 44ο C διατηρώντας πάντα σταθερές τις συνθήκες του περιβάλλοντος που πραγματοποιείται η μέτρηση. Ακολουθεί μέτρηση της αιματικής ροής στη μονάδα του χρόνου μετά τη διενέργεια της αρτηριοφλεβικής επικοινωνίας στους 35ο C και στους 44οC διατηρώντας και πάλι σταθερές με αυτές προεγχειρητικά τις συνθήκες του περιβάλλοντος. Η επανεξέταση των ασθενών μετά την παρέλευση των δύο μηνών κρίνεται αναγκαία γιατί θεωρητικά αλλά και πρακτικά περίπου τότε το τμήμα της φλέβας που συμμετέχει στην Α-Φ επικοινωνία έχει πάρει τις τελικές του διαστάσεις οπότε και τα συμπεράσματα από τη λειτουργία της Α-Φ επικοινωνίας είναι και τα τελικά. Οι ασθενείς εκείνοι για τους οποίους από τα αποτελέσματα των μετρήσεων με το laser Doppler της αιματικής ροής των τριχοειδών αγγείων του θέναρος σε συνδυασμό με την κλινική αξέταση του άνω άκρου στην οποία υποβάλλονται υπάρχει η υποψία συνδρόμου αρτηριακής υποκλοπής προσέρχονται στο ακτινολογικό εργαστήριο του Νοσοκομείου μας για τη διενέργεια έγχρωμου Doppler υπερηχογραφήματος ( Triplex ) όπου και επιβεβαιώνεται ή όχι η υποψία και τίθεται πλέον η διάγνωση του συνδρόμου της αρτηριακής υποκλοπής. Αποτελέσματα : Aπό το σύνολο των 81 νεφροπαθών ασθενών που αποτελούν το δείγμα μας οι 13 ανέπτυξαν κλινικά το φαινόμενο του συνδρόμου της υποκλοπής (16%) .Και λέμε κλινικά γιατί από τη σύγκριση των μετρήσεων της αιματικής ροής σχεδόν όλων των ασθενών πριν και άμεσα μετεγχειρητικά (μετά τη διενέργεια της Α-Φ επικοινωνίας) γίνεται εύκολα αντιληπτή η 164 ως επί τω πλείστον σημαντική μείωση αυτής στα τριχοειδή αγγεία του δέρματος της παλάμης.Οι 13 λοιπόν αυτοί ασθενείς παρουσίασαν μούδιασμα της παλάμης και των δακτύλων, αισθητή έλλειψη της αισθητικότητας στα δάκτυλα, ελάττωση της θερμοκρασίας του άκρου και ενίοτε πόνο η ένταση του οποίου διέφερε από άτομο σε άτομο. Συμπέρασμα : Από τη διενέργεια των μετρήσεων της αιματικής ροής των νεφροπαθών ασθενών με τη βοήθεια του laser Doppler βγαίνουν εξαιρετικά πολύτιμα συμπεράσματα για τη λειτουργία της Α-Φ επικοινωνίας άμεσα μετεγχειρητικά καθώς και αργότερα μετά τη χρήση της επικοινωνίας για αιμοκάθαρση.